
Comunicat de presă
Îmbunătățirea managementului ariilor protejate continuă prin intervenții în teren și noi instrumente pentru administrații
Chișinău, 24 septembrie 2026
În perioada 1 mai 2025 - 30 aprilie 2026 au fost realizate intervenții de îmbunătățire a infrastructurii sociale în localitățile Purcari, Olănești, Săseni și Donici, lucrări de plantare și activități de restaurare la scară mică. Totodată, au fost elaborate instrumente destinate administrațiilor ariilor protejate. Rezultatele au fost prezentate la 24 septembrie, în cadrul ședinței Comitetului de supraveghere al proiectului „Îmbunătățirea managementului ariilor protejate din Republica Moldova prin dezvoltarea instituțională, consolidarea capacităților și restaurarea habitatelor”. 
Proiectul se desfășoară în perioada 2023-2027 și vizează Parcul Național „Orhei”, inclusiv Rezervația Cultural-Naturală „Orheiul Vechi”, Parcul Național „Nistrul de Jos” și Rezervația naturală „Codrii”. Activitățile sunt orientate spre managementul ariilor protejate, restaurarea habitatelor, dezvoltarea capacităților administrațiilor și intervenții în comunitățile din zonele vizate. 
În comuna Purcari a fost reabilitat sistemul de pompare la două sonde arteziene, una în satul Purcari și una în Viișoara, și a fost renovat rezervorul de apă din Viișoara. În Olănești, rezervorul vechi de apă potabilă a fost înlocuit cu unul nou, cu o capacitate de 25 m³. În Săseni au fost eliminate gunoiști ilegale și instalate echipamente pentru colectarea și balotarea plasticului, iar în Donici au fost distribuite 366 de containere pentru gospodării și instalate garduri de protecție în jurul rezervoarelor publice de apă. Alte trei intervenții de îmbunătățire a infrastructurii sociale sunt în desfășurare în Crocmaz, Răscăieți și Copanca. 
În cadrul programului de intervenții de restaurare la scară mică au fost aprobate șase măsuri în Cioburciu, Plop-Știubei, Tudora, Crocmaz, Talmaza și Neculaieuca. Acestea vizează reabilitarea unor fântâni și izvoare, amenajarea unei zone verzi multifuncționale și restaurarea Fântânii Pelerinului de la Mănăstirea Hirova. Ulterior, au fost aprobate două inițiative suplimentare în Trebujeni și Lozova. 
În Săseni au fost curățate și amenajate două canale pluviale, cu o lungime totală de 730 de metri, și au fost curățate izvoarele locale pentru a facilita curgerea apei spre râul Cula. Alte intervenții de restaurare sunt în desfășurare pe terenul unei întreprinderi silvice și în Rezervația Cultural-Naturală „Orheiul Vechi”. 
În toamna anului 2025 au fost realizate lucrări de plantare în Talmaza, Plop-Știubei, Tudora și Orheiul Vechi. Pe terenurile plantate anterior în Răscăieți, Talmaza, Cîrnățeni și Palanca au fost efectuate lucrări de completare și replantare după pierderile provocate de secetă.
Pentru consolidarea capacităților administrațiilor ariilor protejate, în colaborare cu ProPark România au fost elaborate un registru de competențe la nivel de sistem, un registru al competențelor profesionale pentru personalul ariilor protejate și un ghid pentru elaborarea planurilor de management. Ghidul a fost propus spre consultări publice în colaborare cu Ministerul Mediului. 
După transmiterea către Ministerul Mediului a primei versiuni consolidate a proiectului noii legi privind protecția naturii, continuă consultările tehnice pentru definitivarea documentului. Totodată, au fost elaborate trei documente destinate autorităților publice locale, privind administrarea și gestionarea pădurilor, colectarea și gestionarea apei pluviale și înverzirea comunităților.
Au fost ajustate și documentele tehnice pentru sistemul informatic al Registrului Ariilor Naturale Protejate. Conceptul tehnic și Regulamentul privind întreținerea sistemului, care includ date referitoare la Rețeaua Emerald și Natura 2000, au fost transmise Ministerului Mediului. 
Pentru Parcul Național „Nistrul de Jos” au continuat cercetările necesare elaborării planului de management. Un grup de șapte experți a lucrat la evaluarea valorilor naturale și a presiunilor asupra parcului. Au fost pregătite structura și conținutul planului, metodologia de identificare și evaluare a presiunilor și amenințărilor. Cercetările de teren s-au desfășurat pe parcursul sezonului de vegetație și au vizat teritoriul parcului, cu o suprafață de aproximativ 62.000 de hectare. 
Rezervația Cultural-Naturală „Orheiul Vechi” a fost dotată cu o stație meteorologică automată și echipamentele aferente, iar personalul a fost instruit pentru utilizarea sistemului și schimbul de date meteorologice. A fost inițiat procesul de integrare a stației în rețeaua națională de monitorizare meteorologică. 
Pentru susținerea speciilor de păsări au fost instalate cuiburi artificiale în Nistrul de Jos, Orheiul Vechi și Rezervația naturală „Codrii”. În Rezervația naturală „Codrii” au fost instalate 310 cuiburi pentru specii rare de păsări, iar o parte dintre acestea au fost ocupate în prima lună după instalare. 
În perioada următoare vor continua lucrările de plantare, intervențiile de restaurare aflate în desfășurare și activitățile de consolidare a capacităților administrațiilor ariilor protejate. Sunt prevăzute și intervenții de îmbunătățire a infrastructurii sociale în localitățile din parcurile naționale Orhei și Nistrul de Jos, precum și activități de informare privind managementul ariilor protejate și conservarea biodiversității. 
Proiectul „Îmbunătățirea managementului ariilor protejate din Republica Moldova prin dezvoltarea instituțională, consolidarea capacităților și restaurarea habitatelor” este implementat de AO Societatea Ecologică „BIOTICA” și AO EcoContact și este finanțat de Agenția Austriacă pentru Dezvoltare, ca parte a Parteneriatelor Internaționale Austria.

